Forslag til RÅDETS FORORDNING om ændring af Kommissionens afgørelse af 8. juli 2002 om forvaltning af visse restriktioner for indførslen af visse stålprodukter fra Den Russiske Føderation

(forelagt af Kommissionen)

BEGRUNDELSE

Det Europæiske Kul- og Stålfællesskab og regeringen for Den Russiske Føderation indgik den 9. juli 2002 en aftale om handel med visse stålprodukter.

Det fremgår af det godkendte protokollat nr. 2 i aftalen, at parterne indleder konsultationer med henblik på hurtigt at finde en acceptabel løsning, hvis der skulle opstå et problem svarende til det, der blev identificeret under forhandlingerne, som førte til aftalen (dvs. omgåelse af aftalen ved at eksportere stålprodukter legeret med bor, der ikke er omfattet af aftalen, til priser, der konkurrerer med ulegerede stålprodukter, som er omfattet af aftalen). Dette problem opstod, og parterne indledte konsultationer. Som følge heraf blev parterne enige om at gøre aftalens produktdækning bredere med tilsvarende kvantitative lofter og indgik en ny aftale om ændring af aftalen.

Regeringen for Den Russiske Føderation har anmodet om, at der overføres visse mængder af de kvantitative lofter, som ikke blev udnyttet i 2002, jf. artikel 3, stk. 3, i den nuværende aftale.

Regeringen for Den Russiske Føderation har envidere anmodet om, at der overføres kvantitative lofter fra to produktgrupper til en anden produktgruppe, jf. artikel 3, stk. 4, i den nuværende aftale.

Dette forslag til Rådets forordning indeholder de nødvendige gennemførelsesbestemmelser vedrørende overførsler og den nye aftale.

2003/0191 (ACC)

Forslag til RÅDETS FORORDNING om ændring af Kommissionens afgørelse af 8. juli 2002 om forvaltning af visse restriktioner for indførslen af visse stålprodukter fra Den Russiske Føderation

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen [1], og

[1] EFT C af , s. .

ud fra følgende betragtninger:

(1) Partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Den Russiske Føderation på den anden side [2] trådte i kraft den 1. december 1997.

[2] EFT L 327 af 28.11.1997, s. 3.

(2) Artikel 21 i partnerskabs- og samarbejdsaftalen fastsætter, at handelen med Det Europæiske Kul- og Stålfællesskabs produkter, i det følgende benævnt "EKSF-produkter", er omfattet af afsnit III, undtagen artikel 15, og bestemmelserne i en aftale.

(3) EKSF og regeringen for Den Russiske Føderation indgik den 9. juli 2002 en sådan aftale om handel med visse stålprodukter [3], som blev godkendt på vegne af EKSF ved Kommissionens afgørelse af 8. juli 2002 [4].

[3] EFT L 195 af 24.7.2002, s. 55.

[4] EFT L 195 af 24.7.2002, s. 54.

(4) EKSF-traktaten udløb den 23. juli 2002; parterne blev enige om, at aftalen fortsat vil gælde, og at alle rettigheder og forpligtelser gælder efter traktatens udløb, jf. artikel 10, stk. 2, i ovennævnte aftale.

(5) Regeringen for Den Russiske Føderation har i overensstemmelse med artikel 3, stk. 3, i aftalen anmodet om at overføre visse mængder af de kvantitative lofter, der ikke er udnyttet i løbet af 2002; den tilladte mængde, der kan overføres for hver gruppe, er følgende: 2 186 980 kg for SA1, 10 802 830 kg for SA1a, 4 200 000 kg for SA2, 2 505 046 kg for SA3, 0 for SA4, 272 850 kg for SB1, 4 200 000 for SB2 og 11 550 000 for SB3.

(6) Regeringen for Den Russiske Føderation har i overensstemmelse med artikel 3, stk. 4, i aftalen anmodet om at overføre 4 000 tons fra produktgruppe SB 2 og 6 000 tons fra produktgruppe SB3 til produktgruppe SA1a.

(7) Parterne indledte konsultationer, jf. det godkendte protokollat nr. 2 i ovennævnte aftale, og konkluderede, at aftalens produktdækning skulle gøres bredere for også at omfatte produktgruppe SA5 og SA6, og dette blev genstand for en ny aftale om ændring af den tidligere aftale.

(8) Det Europæiske Fællesskab godkendte indgåelsen af den nye aftale, som trådte i kraft på dagen for dens undertegnelse [5].

[5] Se side ... i dette nummer af EUT.

(9) Kommissionens afgørelse af 8. juli 2002 om forvaltning af visse restriktioner for indførslen af visse stålprodukter fra Den Russiske Føderation [6] bør ændres i overensstemmelse hermed for at tage højde for anmodningen om overførsler og den nye aftale -

[6] EFT L 195 af 24.7.2002, s. 38.

UDSTEDT FØLGENDE FORORDNING:

Artikel 1

I Kommissionens afgørelse af 8. juli 2002 om forvaltning af visse restriktioner for indførslen af visse stålprodukter fra Den Russiske Føderation foretages følgende ændringer:

1. Bilag I til Kommissionens afgørelse erstattes af teksten til bilag I til nærværende forordning.

2. Bilag IV til Kommissionens afgørelse erstattes af teksten til bilag II til nærværende forordning.

Artikel 2

Import til EF af varer henhørende under produktgruppe SA5 og SA6, der er ledsaget af et tilsynsdokument [7] udstedt inden datoen for denne aftales ikrafttræden, kræver ikke en importlicens, som omtalt i Kommissionens afgørelse, navnlig i artikel 2.

[7] udstedt i overensstemmelse med Kommissionens forordning (EF) nr. 76/2002 (EFT L 16 af 18.1.2002, s. 3),

Artikel 3

De produkter, der er opført i produktgruppe SA5 og SA6, jf. bilag I, med oprindelse i Den Russiske Føderation og indført i EF fra den 1. januar 2003, skal modregnes de respektive kvantitative lofter anført i vedlagte bilag II for 2003.

Artikel 4

Denne forordning træder i kraft på tiendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, [...]

På Rådets vegne

Formand

BILAG I

>TABELPOSITION>

BILAG II

KVANTITATIVE LOFTER

Enhed: kg

>TABELPOSITION>

Bemærkning:

SA og SB er produktkategorier

SA1 til SA6 og SB1 til SB3 er produktgrupper.